दक्षिण कोरिया की एक अदालत इस बारे में विचार कर रही है कि देश के सबसे धनवान उद्योगपतियों में शामिल सैमसंग इलेक्ट्रॉनिक्स के उपाध्यक्ष ली जा-यंग को रिश्वतखोरी और अन्य अपराधों के आरोपों में गिरफ्तार करने की मंजूरी दी जाए या नहीं। सैमसंग के चेयरमैन के इकलौते बेटे ली ने बुधवार (18 जनवरी) को सोल सेंट्रल डिस्ट्रिक्ट कोर्ट पहुंचने और वहां से जाते वक्त इंतजार कर रहे संवाददाताओं से बात नहीं की। चार घंटे की सुनवाई के बाद उन्हें अदालत के फैसले का इंतजार करने के लिए सोल के पास एक डिटेंशन सेंटर में ले जाया गया। अदालत के प्रवक्ता शिन जान-ह्वान ने कहा कि अगर ली की गिरफ्तारी की मंजूरी दी जाती है तो अभियोजक उन्हें 21 दिन तक के लिए हिरासत में रख सकते हैं और उसके बाद उन पर औपचारिक रूप से आरोप तय किये जा सकते हैं। न्यायाधीश गिरफ्तारी के वारंट पर फैसला गुरुवार (19 जनवरी) को सुबह करेंगे। हालांकि इसका एकदम सही समय अभी साफ नहीं है। सैमसंग दक्षिण कोरिया के सबसे बड़े परिवार द्वारा संचालित कंपनी है। यह कंपनी उपभोक्ता इलेक्ट्रॉनिक्स उत्पादों, जहाज निर्माण और जीवन बीमा के कारोबार में है। यह कंपनी दुनिया की सबसे बड़ी स्मार्टफोन और कंप्यूटर मेमोरी चिप निर्माता कंपनी है।